Il-Koħħu jirrifjuta milli jgħid min hu l-Ministru li rrefera għalih Fl-isfond tax-xhieda li ngħatat ilbieraħ fil-qorti, fejn f'mument minnhom ix-xhud Vince Muscat, magħruf bħala l-Koħħu, semma Ministru fil-Kabinett mingħajr ma qal min kien, il-Prim Ministru Robert Abela qal li l-ewwel ħaġa li għamel kien li talab lill-Kummissarju tal-Pulizija biex jistabbilixxi dwar min kien qiegħed jitkellem. Waqt li kien qiegħed jiġi intervistat aktar kmieni llum, Abela qal li Muscat irrifjuta milli jsemmi b'ismu l-Ministru li rrefera għalih. Ilbieraħ Muscat xehed kontra l-aħwa Alfred u George Degiorgio u waqt il-kontro-eżami li kien qed isirlu, Muscat tkellem dwar l-involviment ta' ministru f'"biċċa xogħol kbira." Meta lbieraħ Abela kien mistoqsi barra l-Parlament dwar ir-referenza ta' Muscat għal ministru, huwa qal li l-allegazzjoni hija waħda vaga madanakollu talab lill-Kummissajru biex jinvestiga.